《重九才四日尔风雨如此病卧殊亡聊小儿辈取酒》
宋代·赵蕃

久不观陶诗，仿佛如前生。
忽此迫重九，意是渠所我。
我方卧病迫，斋居忘昏明。
不知檐雨落，但觉奔涛声。
两儿绝可怜，弱者才五龄。
深悯乃翁惫，取酒前为倾。
岁月已如许，我衰难复荣。
但愿此可安，闾里无异情。
何必议徙居，终焉计将成。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。